**Сведочење о насиљу Специјалне Косовске Полиције (РОСУ) над господином Живојином Стојановићем из Шилова**

У Суботу, 25. фебруара 2012. око 5.00 сати ујутро Живојина Стојановића, учитеља у пензији, је у његовом дому у Шилову пробудио прасак који му се учинио као експлозија бомбе или земљотрес. У собу, у којој је спавао улетело је двадесетак припадника Косовске Полиције од којих је половина била наоружана и маскирана, а друга половина су била лица у цивилу (укључујући и једну жену) која су, по свему судећи, руководила акцијом и водила записник.

Седамдесетогодишњи Живојоин је чуо повике: „Претрес, претрес!“, и већ следећег трнутка се нашао на поду, да би следећих 10 до 15 минута био ударан рукама и ногама по телу од стране маскираних припадника Косовске Полиције. Када је упитао зашто га туку одговорено му је да га бију због његовог сина Добривоја који је начелник ПУ Гњилане, привремено измештене у Врање, уз питање: „Како може ПУ Гњилане да буде у Врању?“и опаску да су „овако и ваши тукли наше“.

Службеницима полиције је привукла пажњу урамљена фотографија на зиду, начињена приликом посете Његовог високопреосвештенства митрополита Амфилохија (Радовића) дому Стојановића, у периоду његовог администрирања Епархијом Рашко-призренском. На питање : „Ко је то на фотографији?“ Живојин је одговорио да се ради о једном од најугледнијих великодостојника СПЦ и „живом свецу“. Пажњу „иследника“ су привукле и иконе Ваведења, и Покрова Пресвете Богородице, празника које Стојановићи славе као Крсну славу, као и кандило пред њима.

Потом је учињен детаљни претрес куће, при чему су вађене ствари из свих ормана и полица. Пронађена је и одузета Живојинова ловачка пушка са мало муниције иако за њу постоји дозвола и сва потрербна документација.

Живојин им је на крају рекао рекао да је спреман и да им опрости што су га без икаквог разлога тукли и малтретирали, ако буду тражили од њега опроштај ако „имају срца“. Нажалост и на срамоту припадника Косовске Полиције нико није ни покушао да му се извини. Живојин им је рекао да су се оваквим, вандалским, понашањем вратили у срдњи век, и да су људи ситног срца, а да се он осећа пред њима као морални победник и да „Бог, одозго, види све!“

Приликом ове бруталне интервенције Косовске Полиције без потребе је поломљено и оштећено неколико врата и прозора, поломљено је и задње светло на аутомобилу породице Стојановић, а регистарска таблица са ознаком ВР (Врање) је одваљена и сломљена.

***Напомена:*** *Сведочење је написао јеромонах Иларион (Лупуловић) на основу разговора са Живојином Стојановићем, и аудио снимка који је том приликом начињен.*

***у суботу 25. фебруара 2012. у Драганцу***